Parlamentet hilser den fælles rapport af EU og UK forhandlere velkommen

MEP’erne understreger behovet for at forhandle i god tro

Udestående spørgsmål skal løses, inden Parlamentet kan give sit samtykke

I en beslutning vedtaget onsdag glæder Parlamentet sig over den fælles Brexit-statusrapport, som blev fremlagt af EU’s og Storbritanniens forhandlere den 8. december. Beslutningen blev vedtaget med 556 stemmer for og 62 imod, mens 68 undlod at stemme.

MEP’erne anbefaler, at EU’s 27 stats- og regeringschefer den 15. december beslutter, at man kan gå videre til fase to.

Forhandlingerne kan dog kun fortsætte til anden fase, hvis den britiske regering fuldt ud respekterer de tilsagn, som den gav i den fælles rapport, og fuldt ud indarbejder dem i forslaget til udtrædelsessaftalen, understreger MEP’erne. Kommentarer som dem David Davis for nyligt fremsatte, risikerer at underminere den gode tro, der er blevet opbygget under forhandlingerne, tilføjede MEP’erne.

Beslutningen opregner også fem udestående spørgsmål, der skal løses, for at Parlamentet kan give sit samtykke til den endelige aftale:

en udvidelse af borgernes rettigheder til at omfatte fremtidige partnere

en lettilgængelig administrativ procedurer for borgere fra EU og Storbritannien, der søger om permanent opholdstilladelse

accept af den bindende karakter af EU-Domstolens afgørelser med hensyn til fortolkning af bestemmelser om borgernes rettigheder samt etablering af en fremtidig uafhængig national myndighed (ombudsmand), der oprettes for at behandle borgernes klager

garanteret fri bevægelighed fremover i hele EU for UK-borgere, som i øjeblikket har bopæl i en EU-27-medlemsstat

garanti for, at de tilsagn, der er givet med hensyn til Nordirland / Irland, kan håndhæves fuldt ud

Med hensyn til overgangsperioden, som vil skulle begrænses tidsmæssigt, kræver MEP’erne, at det fulde EU acquis (herunder borgerrettighederne) og alt tilsyn skal gælde i Storbritannien. Det fremtidige forhold mellem EU og Storbritannien, som skal drøftes i fase to, bør baseres på klare og utvetydige principper og vil kunne være udformet som en associeringsaftale, understreger resolutionen.

Baggrund

Parlamentet har tidligere vedtaget to beslutninger om forhandlingerne, henholdsvist den 5. april og den 3. oktober 2017. Beslutningerne blev udarbejdet af Parlamentets styregruppe for Brexit under ledelse af Guy Verhofstadt (ALDE, BE). Det samlede Parlament vil skulle stemme om at give sit samtykke til den endelige aftale, der skal færdiggøres inden udgangen af marts 2019.

Debat

MEP’erne debatterede resolutionsforslaget onsdag formiddag. I debatten deltog også første næstformand i EU-Kommissionen Frans Timmermans og EU’s hovedforhandler Michel Barnier.